钦定古今图书集成/明伦汇编/官常典/第554卷 > 张冲
## 钦定古今图书集成/明伦汇编/官常典/第554卷 > 张冲

按《南齐书》本传：“冲字思约，吴郡吴人。父柬，通直郎。冲
出继从伯，侍中景引，小名查。父邵，小名梨。宋文帝戏
景引曰：‘查何如梨’？景引答曰：‘梨是百果之宗，查何敢
及’。冲亦少有至性，辟州主簿。随从叔永为将帅，除绥
远将军、盱眙太守。永征彭城，遇寒雪，军人足胫冻断
者十七八，冲足指皆堕。除尚书驾部郎、桂阳王征南”
中兵、振威将军。历骠骑太尉南中郎参军，不拜，迁征
西从事中郎、通直郎，武陵王北中郎直兵参军、长水
校尉。除宁朔将军，本官如故。迁左军将军，加宁朔将
军、辅国将军。冲少从戎事，朝廷以干力相待，故历处
军校之官。出为马头太守，徙盱眧太守，辅国将军如
故。永明六年，迁西阳王冠军司马。八年，为假节、监青
冀二州刺史事，将军如故。冲父初卒，遗命曰：“祭我必
以乡土所产，无用牲物。”冲在镇四时还吴，园中取果
菜，流涕荐焉。仍转刺史。郁林即位，进号冠军将军。明
帝即位，以晋寿太守王洪轨代冲，除黄门郎，加征卤
将军。建武二年，卤寇淮泗，假冲节、都督青冀二州北
讨诸军事，本官如故。卤并兵攻司州，徐青诏出军分
其兵势。冲遣军主桑系祖由渣口攻拔卤、建陵、驿马、
原丘三城，多所杀获。又与洪轨遣军主崔季延袭《卤
纪》城，据之。冲又遣军主杜僧护攻拔卤虎坑、冯时、即
丘三城，驱生口辎重还至溘沟。卤救兵至，缘道要击，
僧护力战，大破之。其年，迁庐陵王北中郎司马，加冠
军将军。未拜，丰城公遥昌为豫州，上虑寇未已，徙冲
为征卤长史、南梁郡太守。永泰元年，除江夏王前军
长史。东昏即位，出为建安王征卤长史、辅国将军、江
夏内史，行郢州府州事。永元元年，迁持节、督豫州军
事、豫州刺史，代裴叔业，竟不行。明年，迁督南兖兖徐
青冀五州、辅国将军、南兖州刺史，持节如故。会司州
刺史申希祖卒，以冲为督司州军事、冠军将军、司州
刺史。裴叔业以寿春降卤，又迁冲为督南兖兖徐青
冀五州、南兖州刺史，持节、将军如故；并未拜。崔慧景
事平，征建安王宝夤还都，以冲为督郢司二州、郢州
刺史，持节、将军如故。一岁之中，频授四州，至此受任。
其冬，进征卤将军，封定襄侯，食邑千户。梁王义师起，
东昏遣骁骑将军薛元嗣、制局监暨荣伯领兵及粮
运百四十馀船送冲，使拒西师。元嗣等惩刘山阳之
败，疑冲不敢进，停住夏口浦。闻义师将至，元嗣、荣伯
相率入郢城。时竟陵太守房僧寄被代还至郢，东昏
敕僧寄留守鲁山，除骁骑将军。僧寄谓冲曰：“臣虽未
荷朝廷深恩，实蒙先帝厚泽。荫其树者不折其枝，实
欲微立尘效。”冲深相许诺，共结盟誓，乃分部拒守，遣
军主孙乐祖数千人，助僧寄据鲁山岸，立城垒。明年
二月，梁王出沔口，围鲁山城，遣军主曹景宗等过江
攻郢城。未及尽济，冲遣中兵参军陈光静等开门出
击，为义师所破。光静战死，冲固守不出。景宗于是据
石桥浦，连军相续，下至加湖。东昏遣军主巴西、梓潼
二郡太守吴子阳、光子衿、李文钊、陈虎牙等十三军
援郢，至加湖，不得进，乃筑城举烽，城内亦举火应之，
而内外各自保，不能相救。冲病死，元嗣、荣伯与冲子
孜及长史、江夏内史程茂固守。东昏诏赠冲散骑常
侍、护军将军，假元嗣子阳节。江水暴长，加湖城淹溃，
义师乘高舰攻之，子阳等大败散。鲁山城乏粮，军人
于矶头捕细鱼供食，密治轻船，将奔夏口。梁王命偏
军断其取路，防备越逸。房僧寄病死，孙乐祖窘，以城
降。郢城被围二百馀日，士庶病死者七八百家。鲁山
既败，程茂及元嗣等议降，使孜为书与梁王冲故吏
青州治中房长瑜谓孜曰：“前使君忠贯昊天，操逾松
竹，郎君但当端坐画一，以荷析薪。若天运不与，幅巾
待命，以下从使君。今若随诸人之计，非唯郢州士女
失高山之望，亦恐彼所不取也。”鲁山陷后二日，元嗣
等以郢城降。东昏以程茂为督郢、司二州、辅国将军、
郢州刺史，元嗣为督雍、梁、南、北秦四州，郢州之竟陵、
司州之随郡。冠军将军、雍州刺史，并持节。时郢、鲁二
城已降，死者相积，竟无叛散。时以冲及房僧寄比臧
洪之被围也。赠僧寄益州刺史。